text: Derfor skal du tjekke dit hjem for radon
  12 februar 2016 kl. 16.33
  Omkring 350.000 husstande i Danmark skønnes at have for høje radonniveauer, og radon kan være sundhedsskadeligt. 
  Det kan være en god idé at teste sit hjem for radon. Radon er en naturligt forekommende radioaktiv luftart, der dannes når det radioaktive grundstof radium nedbrydes – og det kan påvirke dig, da det findes overalt i vores omgivelser.
  Det bliver dog først kritisk, hvis man har et radonniveau på over 100 becquerel (måleværdien). Og det er der mange huse, der har. Ifølge Bolius har hver femte boligejer i Danmark problemer med for meget radon i hjemmet. Det svarer til omkring 350.000 husstande.
  Og grunden, til at det er et problem, er fordi, radon er en radioaktiv luftart. Når man trækker vejret og inhalerer de radioaktive partikler, så kommer stofferne ned i lungerne. Sundhedsstyrelsen anslår, at radon er en medvirkende årsag til, at 300 mennesker i Danmark hvert år får konstateret lungekræft.
  